b'\n_START_ARTICLE_\nStanko Debeljak\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini \xc5\xbeelezni\xc4\x8darja Feliksa in gospodinje Ane Debeljak, rojene Trojer. Dru\xc5\xbeina je bila preseljena v Italijo in se leta 1948 vrnila v Vol\xc4\x8djo Drago. Osnovno \xc5\xa1olo je obiskoval v Italiji in Bukovici, ni\xc5\xbejo gimnazijo v \xc5\xa0empetru pri Gorici ter srednjo ekonomsko \xc5\xa1olo v Kopru (1957-1961) ter leta 1966 diplomiral na ljubljanski ekonomski fakulteti. Leta 1976 je postal na zagreb\xc5\xa1ki ekonomski fakulteti magister ekonomskih znanosti. Najprej se je zaposlil pri Slu\xc5\xbebi dru\xc5\xbebenega knjigovodstva v Novi Gorici. V letih 1978\xe2\x88\x921980 in 1982-1986 je bil zaposlen v tovarni pohi\xc5\xa1tva Meblo v Kromberku, najprej kot finan\xc4\x8dni in nato kot glavni direktor. Od julija 1980 do junija 1982 je bil v Ljubljani namestnik republi\xc5\xa1kega sekretarja za finance. Maja 1986 je bil izvoljen v delegacijo Socialisti\xc4\x8dne republike Slovenije v zboru republik in pokrajin Zvezne skup\xc5\xa1\xc4\x8dine SFRJ. Konec leta 1990 je bil ponovno imenovan za namestnika republi\xc5\xa1kega sekretarja za finance v Ljubljani. Med 26. januarjem 1993 in 28. februarjem 1994 je bil dr\xc5\xbeavni sekretar Republike Slovenije na Ministrstvu za finance Republike Slovenije. Med slu\xc5\xbebovanjem je deloval v organih Gospodarske zbornice Slovenije, Izvr\xc5\xa1nega sveta Socialisti\xc4\x8dne republike Slovenije, poslovnega sveta zdru\xc5\xbeenja Les, pri zvezi ekonomistov Slovenije, bil je \xc4\x8dlan izvr\xc5\xa1nega odbora Ljubljanske banke zdru\xc5\xbeene banke Ljubljana, \xc4\x8dlan Narodne banke Slovenije itd. Leta 1981 je bil habilitiran za predavatelja vi\xc5\xa1je \xc5\xa1ole za podro\xc4\x8dje ekonomike in organizacije zdru\xc5\xbeenega dela. V \xc5\xa1olskem letu 1981/1982 je predaval na Fakulteti za strojni\xc5\xa1tvo v Ljubljani oddelek Nova Gorica. Od leta 1994 do 2006 je bil \xc4\x8dlan uprave in finan\xc4\x8dni direktor ter namestnik predsednika uprave Dru\xc5\xbebe za avtoceste v Republiki Sloveniji.'